SOMO MAR 10
Lamo mar Joot En Ang’o?
Chakre kinde machon, Jehova osedwaro ni joot duto okaw kinde ka gin kanyachiel, ka gitego winjruok margi kode koda winjruok margi kaka joot. (Rapar mar Chik 6:6, 7) Emomiyo Joneno mag Jehova oyango kinde moro e juma ka juma mondo gitim lamo mar joot ka giwuoyo e yo mokuwe e wi wach moro sie mamulo winjruokgi gi Nyasaye. Kata kapo ni idak kendi, mago nyalo bedoni kinde mabeyo ahinya mag bedo kanyachiel gi Nyasaye kitimo puonjruok e wi wach moro miyiero timoe nonro e Muma.
En thuolo mar sudo machiegni gi Jehova. “Suduru machiegni gi Nyasaye to en bende nosud iru.” (Jakobo 4:8) Wanyalo ng’eyo Jehova maber ka wapuonjore kido mage koda gik mosetimo mayudore e Wachne mondiki. Yo mayot mar chako Lamo mar Joot en kawo kinde ka un kanyachiel mondo usom Muma gi dwol, samoro ka uluwo chenro mar somo Muma mitimo juma ka juma e Chokruok mar Ngimawa kod Tijwa Kaka Jokristo. Unyalo pogo kama usomo e kind joot te, kae to uduto unyalo wuoyo kuom weche ma upuonjoru e Ndiko.
En thuolo mar sudo machiegni gi joodwa. Chwo koda mondegi, jonyuol koda nyithindgi, tego winjruok manie kindgi ka gipuonjore Muma kaka joot. Mago onego obed kinde mag mor gi kuwe, kendo odiechieng’ ma joot gombo ahinya ni ochop. Jonyuol nyalo yiero wiye manyalo konyo nyithindgi kaluwore gi hikgi, ginyalo kata tiyo gi sula moko mayudore e Ohinga mar Jarito koda Amkeni! kata ma yudore e websaitwa mar jw.org/luo. Unyalo wuoyo e wi chandruok moro ma nyithindu kaloe e skul koda kaka ginyalo nyagore gi chandruogno. Donge, unyalo neno program moro ma yudore e JW Broadcasting (tv.jw.org) kae to uwuoye kanyachiel. Unyalo tiegoru kuom wero wende mibiro wer e chokruoge mag kanyakla, kae to bang’e ka usetimo puonjruok, unyalo chamo gimoro matin.
Kinde makendeni mar Lamo Jehova kaka joot juma ka juma, biro konyo joot oyud mor e wach Nyasaye kendo Nyasaye biro gwedho ahinya kinda ma giketo.—Zaburi 1:1-3.
Ang’o momiyo wayango kinde mar timo lamo mar joot?
Ang’o ma jonyuol nyalo timo mondo kinde puonjruok okel mor ne joot duto?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn